**2024 m. sausio 23 d.**

**Vilnius, Lietuva**

**Pranešimas spaudai**

**„Avia Solutions Group“ perka Australijos oro linijų bendrovę „Skytrans“**

„Avia Solutions Group“, didžiausia pasaulyje ACMI (orlaivių nuoma su įgula, technine priežiūra ir draudimu) paslaugas teikianti įmonių grupė, turinti 199 orlaivių parką, perka Australijos oro linijų bendrovę „Skytrans“. Bendrovės įsigijimo procesą planuojama užbaigti 2024-ųjų metų kovo mėnesį, išpildžius pirkimo susitarime nurodytas sąlygas.

„Skytrans“ yra Australijos oro linijų bendrovė, vykdanti reguliarius skrydžius ir teikianti užsakomųjų skrydžių paslaugas. Bendrovės orlaivių parke – 13 orlaivių.

„Skytrans“ įsigijimas „Avia Solutions Group“ įmonių grupei suteiks Oro operatoriaus sertifikatą (AOC) Australijoje, leidžiantį vykdyti tiek keleivinius, tiek krovininius skrydžius. Tai – svarbus žingsnis siekiant strateginės grupės plėtros Azijos ir Ramiojo vandenyno regione. „Avia Solutions Group“ valdo 11 avialinijų bendrovių visame pasaulyje. Iki 2024-ųjų metų pabaigos planuojama įsteigti ar įsigyti dar 7 oro linijas įvairiose pasaulio šalyse – Brazilijoje, Tailande, Filipinuose, Malaizijoje, Australijoje, Indonezijoje ir Turkijoje.

„Vienas pagrindinių grupės strateginių tikslų šiuo metu – plėtra Europai priešingo sezoniškumo rinkose. Australija – nauja šalis mūsų grupės žemėlapyje, kurioje matome itin daug potencialo ir augimo galimybių, galėdami pasiūlyti ACMI paslaugas“, – teigia „Avia Solutions Group“ generalinis direktorius Jonas Janukėnas.

„Skytrans“ vadovas Alan Milne atkreipia dėmesį į naujas galimybes, kurios atsivers įmonei prisijungus prie „Avia Solutions Group“: „Būdami lyderiaujančios aviacijos verslo grupės dalimi galėsime naudotis sukaupta patirtimi ir geriausiomis verslo praktikomis, kurios leis mums praplėsti ne tik teikiamų paslaugų spektrą, lėktuvų parką, bet ir skrydžių geografiją”.

Visame pasaulyje veikiančiai „Avia Solutions Group“ priklauso tokios avialinijų bendrovės kaip „SmartLynx Airlines“, „Avion Express“, „AirExplore“, „KlasJet“, „Magma Aviation“. Taip pat, grupė valdo lėktuvų priežiūros ir remonto paslaugų (MRO) įmonę „FL Technics“, turinčią MRO angarus Indonezijoje, Jungtinėje karalystėje ir Lietuvoje bei 100 operatyvinių priežiūros stočių įvairiose šalyse. Be to, grupei priklauso didžiausias nepriklausomas pilotų mokymo centras „BAA Training“, turintis pilotų mokyklas Ispanijoje, Lietuvoje ir Vietname.

**Apie „Avia Solutions Group“**

„Avia Solutions Group“ yra didžiausia pasaulyje ACMI (orlaivių nuoma su įgula, technine priežiūra ir draudimu) paslaugas teikiančių įmonių grupių, turinti 199 orlaivių parką. Grupei priklauso daugiau nei 100 įmonių, įskaitant „SmartLynx Airlines“, „Avion Express“, „Bluebird Nordic“, „BBN Airlines Indonesia“, „KlasJet“, „Magma Aviation“. Grupės įmonės taip pat teikia įvairias aviacijos paslaugas, tokias kaip orlaivių remontas, pilotų bei įgulos mokymai, antžeminis aptarnavimas ir kitas. „Avia Solutions Group“ komandą sudaro 11 700 aukštos kvalifikacijos aviacijos profesionalų.

**Media contact:**

Silvija Sileike  
Chief Communications Officer   
Avia Solutions Group   
silvija.sileike@aviasg.com    
+370 671 22697